Broj: 711-I-1490-M-291/22-02-21

Zagreb, 7. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev** **obveznice** **Katarine Marčić, općinske načelnice Općine Bol,** za davanjem mišljenja Povjerenstva,na 175. sjednici, održanoj dana 07. lipnja 2022., daje sljedeće

**MIŠLJENJE**

**Sukladno odredbama ZSSI-a, članovi Turističkog vijeća Turističke zajednice nisu obveznici navedenog** **Zakona, slijedom čega isti ne mogu postupati suprotno njegovim odredbama, niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.**

 Obrazloženje

Zahtjev za mišljenjem Povjerenstva podnijela je Katarina Marčić,općinska načelnica Općine Bol. Zahtjev je u Povjerenstvu zaprimljen 26. svibnja 2022. pod poslovnim brojem 711-U-5581-M-291/22-02-5, povodom kojeg se vodi predmet broj M-291/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika koji ustrojava i vodi Povjerenstvo, utvrđeno je da Katarina Marčić obnaša dužnost općinske načelnice Općine Bol u aktualnom mandatu od 20. svibnja 2021. te je stoga dužna pridržavati se odredaba ZSSI-a.

U zahtjevu podnositeljica navodi da je Općina Bol trenutno u fazi ponovnog raspisivanja natječaja za direktora Turističke zajednice Općine Bol, dok je prvi natječaj, objavljen 1. travnja 2022., poništen zbog nepravilnosti u tekstu natječaja u fazi kada su već bile pristigle molbe kandidata, slijedom čega su članovi Turističkog vijeća Turističke zajednice bili upoznati sa imenima kandidata, a jedna od kandidatkinja je supruga člana Turističkog vijeća Turističke zajednice, koje odlučuje o odabiru direktora turističke zajednice.

Pod pretpostavkom da će se isti kandidati ponovno prijaviti na ponovljeni natječaj, traži mišljenje Povjerenstva postoji li zakonska zapreka da suprug kandidatkinje aktivno sudjeluje u tom procesu odabira.

Obveznica pojašnjava da se konkretno radi o razgovoru sa kandidatima na kojem isti izlažu svoj četverogodišnji program te odgovaraju na pitanja, a zatim i predlaganju kandidata za direktora te glasanju o odabiru direktora. S obzirom da i druge kandidate moguće dovesti u rodbinsku vezu s članovima vijeća, traži mišljenje Povjerenstva odnosi li se i na njih odredbe o sukobu interesa, jer je primjerice jedan od kandidata rođak supruge jednoga člana Turističkog vijeća turističke zajednice.

Obveznica traži mišljenje Povjerenstva, imajući u vidu da se radi o maloj Općini u kojoj su svi međusobno povezani, tko je konkretno o ovoj situaciji u sukobu interesa.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka, odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Članovi Turističkog vijeća Turističke zajednice nisu obveznici ZSSI-a te se odredbe ZSSI-a na njih ne primjenjuju, slijedom čega isti ne mogu postupati suprotno njegovim odredbama, niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.

 Povjerenstvo ukazuje kako je preporučljivo da Turistička zajednica izradi etički kodeks koji bi sadržavao odredbe o obvezi izuzimanja i deklariranja članova Turističkog vijeća Turističke zajednice kada se nalaze u situaciji potencijalnog sukoba interesa, s obzirom da situacija u kojoj je član Turističkog vijeća Turističke zajednice suprug kandidatkinje ili je na drugi način povezan s kandidatom za mjesto direktora Turističke zajednice, a kao član toga tijela ovlašten je odlučivati odlučuje o izboru direktora, može stvoriti vanjski dojam da je isti koristio svoju poziciju kako bi postigao korist za povezanu osobu te bi stoga bilo svrsishodno urediti način postupanja u ovakvim situacijama.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Katarina Maričić, elektroničkom dostavom
2. Objava na internetskoj stranici Povjerenstva
3. Pismohrana